作者：邓剡
词牌/韵律：摸鱼儿

paragraphs: 问庐陵、米作何价。
棠阴又绿今夏。
活人手段依然在，独乐园中司马。
初度也。
算几处篝香，手额你多谢。
风亭月榭。
尽隐橘观棋，折荷筒酒，花竹秀而野。
阶庭树，满目鱼鱼雅雅。
千金难买清暇。
纷纷征榷尘如梦，谁有似公闲者。
天怎舍。
趁绿鬓朱颜，须入凌烟画。
海天不夜。
管岁岁安期，采蒲为寿，高宴碧桃下。